Kerssangdiens op Nuwejaar - Charles James | Pellissier Gemeente
Vanjaar is Pellissier Gemeente se Kerssangdiens op 28 November - op Nuwejaarsdag! Miskien nie in jou dagboek nie, maar wel in die kerklike jaar!
Tyd is belangrik vir Christene, want God openbaar Hom in die geskiedenis. Christene het daarom van vroeg af besef dat ons 'n eie kalender nodig het om herinner te word aan die groot dinge waardeur God Hom aan ons openbaar. So het die tradisie van die kerklike jaar ontstaan.
Hierdie kalender herinner ons dwarsdeur die jaar aan die gebeure rondom Jesus, die uitstorting van die Heilige Gees en die koninkrykswerk van die kerk. Deur volgens hierdie kalender te leef, hou ons ons identiteit in Christus in stand.
Ons kerklike Nuwejaar begin daarom nie op 1 Januarie nie, maar wel vier Sondae voor Kersfees wanneer Advent, die tyd van verwagting, in aanvang neem. Hierdie jaar val die vierde Sondag voor Kersfees op 28 November. Die res van die kerklike kalender draai om drie feeste, nl. Kersfees, Paasfees en Pinksterfees. Vir elkeen van hierdie feeste is daar 'n tyd van voorbereiding en na die fees weer 'n tyd vir besinning. Advent berei ons voor vir Kersfees en in die tyd van Epifanie (na Kersfees tot begin van lydenstyd) dink ons na oor die betekenis van Christus se koms na die aarde. Lydenstyd berei ons voor vir Paasnaweek en dan dink ons in Paastyd weer na oor die implikasies van die opstanding van Christus in ons lewens. Die tien dae tussen Hemelvaart en Pinkster berei ons voor vir Pinksterfees en daarna volg Koninkrykstyd waarin ons die opdrag het om die gawes van al drie die feeste te gaan uitleef in die wêreld.
Mag Adventstyd 2021 'n tyd wees waarin ons saam terug kyk na Israel se verwagting van die Messias, én ook 'n verwagtende vooruit kyk wees na die wederkoms as finale gestalte van Christus se triomf oor die magte van sonde en dood wat met die gebeure van Paassondag 'n werklikheid geword het!